夜宿龍井廣福寺分韻得來字
作者：張鎡
朝代：宋

paragraphs: 陽烏翅焦雲崔嵬，避熱馬轉南山隈。
邊湖興熟厭頻往，幽討林落穿莓苔。
澗聲引步陟層嶺，亭矗路側雙扉開。
泓泉湛碧透坤軸，合有龍卧專風雷。
撫欄立瞰眩奇閟，潄挹未敢持深盃。
瘦筇趨寺更幽寂，苴補不到簷楹摧。
老僧肅揖選凉坐，借床過夜容裴回。
神靈變異亦喜客，跂脈現狀潛鱗鰓。
從容瞻敬忽無靚，應憫墮世餘氛埃。
堂中遺像成三老，英爽長在遊天垓。
認題掃壁說前輩，今昔玩視俱悠哉。
出門因愛月正午，桂子秋到須重來。